Alueiden komitean lausunto aiheesta "Ehdotus neuvoston asetukseksi (EY) ympäristöalan rahoitusvälineestä (LIFE)"



Virallinen lehti nro C 374 , 23/12/1999 s. 0045 - 0047



Alueiden komitean lausunto aiheesta "Ehdotus neuvoston asetukseksi (EY) ympäristöalan rahoitusvälineestä (LIFE)" (1999/C 374/11) ALUEIDEN KOMITEA, joka ottaa huomioon luettelon odotettavissa olevista komission ehdotuksista, joiden kohdalla Amsterdamin sopimuksen voimaantulo 1. toukokuuta 1999 aiheuttaa muutoksen oikeusperustaan ja/tai käsittelyjärjestykseen (SEC(1999) 581 final), ottaa huomioon ehdotuksen neuvoston asetukseksi (EY) ympäristöalan rahoitusvälineestä (LIFE), KOM(1998) 720 lopull.- 98/0336 COD (entinen 98/0336 SYN)(1), ottaa huomioon neuvoston 18. toukokuuta 1999 Euroopan yhteisön perustamissopimuksen 265 artiklan ensimmäisen kohdan ja 175 artiklan nojalla tekemän päätöksen pyytää aiheesta alueiden komitean lausunto, ottaa huomioon 15. heinäkuuta 1998 tekemän päätöksen antaa lausunnon valmistelu valiokunta 4:n "Maankäyttö - Taajama-asiat - Energia - Ympäristö" tehtäväksi, ottaa huomioon komission 4. joulukuuta 1998 julkaisemassaan kertomuksessa (KOM(1998) 721 lopull.) esittämät päätelmät neuvoston asetuksen (EY) N:o 1404/96 toteuttamisvaiheesta, ottaa huomioon aiemman lausuntonsa aiheesta "Ehdotus neuvoston asetukseksi (EY) ympäristöalan rahoitusvälineen perustamisesta (LIFE) annetun asetuksen (ETY) N:o 1973/92 muuttamisesta", CdR 301/95, joka hyväksyttiin 20. ja 21. syyskuuta 1995 pidetyssä täysistunnossa ja jonka esittelijä on Claude du Granrut F, PPE(2), ottaa huomioon valiokunta 4:n kesäkuun 28. päivänä 1999 yksimielisesti hyväksymän lausuntoluonnoksen CdR 178/99 rev. 1, jonka esittelijä oli Willfried Maier (D, AE), hyväksyi 15. ja 16. syyskuuta 1999 pitämässään 30. täysistunnossa (syyskuun 16. päivän kokouksessa) yksimielisesti seuraavan lausunnon. 1. Johdanto 1.1. LIFE on vuodesta 1992 lähtien ollut Euroopan unionin keskeinen ympäristöalan rahoitusväline. Sitä ennen EU:lla oli pieniä, vaatimattomin varoin rahoitettuja ympäristönsuojeluohjelmia, jotka kohdennettiin tietyille aloille tai maantieteellisesti rajatuille alueille. Eräistä onnistumisista huolimatta ohjelmien hajanaisuus ei lopulta osoittautunut tehokkaaksi. 1.2. LIFE on yhteisön viidennen ympäristöalan toimintaohjelman laatimisen yhteydessä suunniteltu alun pitäen laaja-alaiseksi. LIFE on siten osa Euroopan unionin kokonaisstrategiaa, johon sisältyvät kaikki ympäristönsuojelualat (luonto, vesi, jätteet, ilma) ja jossa ympäristönäkökohdat sisällytetään kaikkiin taloutta sivuaviin politiikan aloihin ja toimiin. 1.3. Vuonna 1992 voimaan tullutta LIFE-asetusta (ETY) N:o 1973/92 on muutettu neuvoston asetuksella (EY) N:o 1404/96 (LIFE II). Lifen toinen vaihe päättyy 31. joulukuuta 1999. Koska Lifen on määrä vaikuttaa huomattavasti yhteisön ympäristöpoliittisten tavoitteiden saavuttamiseen, ohjelmaa aiotaan jatkaa kolmannella vaiheella (LIFE III), joka kattaa ajanjakson 2000-2004. 1.4. Nyt käsiteltävässä asetusehdotuksessa tehdään päätelmiä LIFE I:n ja II:n yhteydessä saaduista kokemuksista ja esitetään parannuksia etenkin Lifen tehokkuuden ja avoimuuden lisäämiseksi. 2. Asetusehdotuksen sisältö 2.1. LIFE III jakautuu kolmeen tarkasti määriteltyyn toiminta-alaan, jotka ovat LIFE-Luonto, LIFE-Ympäristö ja LIFE-Kolmannet maat. 2.2. LIFE-Luonto -rahoitusvälineellä on tarkoitus edistää Natura 2000 -verkoston luomista sekä luontotyyppien ja luonnonvaraisten eläinten ja kasvien sekä luonnonvaraisten lintujen suojelusta annettujen direktiivien toteuttamista. LIFE-Luonto -tukea myönnetään etenkin luonnonsuojeluhankkeisiin, joilla tähdätään uhanalaisten lajien luonnollisen elinympäristön tai populaation säilyttämiseen tai palauttamiseen. 2.3. Toiminta-alaan on asetusehdotuksessa lisätty kaksi uutta liitännäistoimenpiteiden luokkaa: ns. aloitustoimet laajojen kansainvälisten hankkeiden valmistelemiseksi ja ns. yhteistyötoimet eli kokemusten vaihtaminen samoja kohteita kuten samoja lajeja tai luontotyyppejä koskevien hankkeiden välisen verkottumisen tehostamiseksi. 2.4. LIFE-Ympäristö -rahoitusvälineellä on tarkoitus kehittää innovatiivisia tekniikoita ja menetelmiä seuraavin painotuksin: a) Ympäristönäkökohtien huomioon ottaminen maankäytössä etenkin taajama-alueilla. b) Kestävän teollisuustuotannon edistäminen teollisen toiminnan aiheuttamien ympäristövaikutusten minimoimiseksi. c) Kaikentyyppisten jätteiden kierrätys ja jätevirtojen järkevä hallinta. d) Tuotteiden kestävä hallinta vähentämällä niiden ympäristövaikutuksia yhtenäisen lähestymistavan avulla tuotannossa, jakelussa ja kulutuksessa. e) Uusien toimien kehittäminen ympäristöalalla. 2.5. LIFE-Ympäristö -rahoitusvälineellä tuetaan etenkin esittelyhankkeita. Ne ovat menetelmiä ja tekniikoita, jotka ovat jo läpäisseet tutkimusvaiheen, mutta joita ei vielä sovelleta teollisesti. Tässä vaiheessa tekniikkaa voidaan esitellä kokeiluhankkeen muodossa. LIFE-Ympäristö -rahoitusväline toimii tutkimuksen ja käytännön sovelluksen välisenä linkkinä. 2.6. LIFE-Ympäristö -rahoitusvälineellä tuetaan myös valmistelevia toimia ja liitännäistoimia. Liitännäistoimilla on määrä tehostaa arviointia, hankkeiden seurantaa sekä saavutettuja tuloksia koskevien tietojen levittämistä. 2.7. LIFE-Kolmannet maat -rahoitusvälineellä järjestetään teknistä apua tarvittavien edellytysten ja hallintorakenteiden luomiseen ympäristöalalla unionin ulkopuolisissa Välimeren ja Itämeren maissa. Euroopan unionin jäsenyyttä hakeneet maat eivät kuulu tässä tarkoitettuihin "kolmansiin maihin". Kyseiset maat voivat liittymisehtojen mukaisesti osallistua jo nyt LIFE-Luonto ja LIFE-Ympäristö -rahoitusvälineeseen. 2.8. LIFE III:n käyttöön on varattu ajanjaksoksi 2000-2004 yhteensä 613 miljoonaa euroa. Määrärahat jakautuvat siten, että LIFE-Luonnon osuus on 47 %, LIFE-Ympäristön samoin 47 %, ja LIFE-Kolmansien maiden 6 % määrärahoista. Rahoitustuki myönnetään hankkeiden yhteisrahoituksen muodossa. Yhteisön rahoitustuki vaihtelee kolmestakymmenestä viiteenkymmeneen prosenttiin. Tietyissä luonnonsuojeluhankkeissa se voi olla 75 % ja liitännäistoimissa jopa 100 % hankekustannuksista. 3. Päätelmät 3.1. Alueiden komitea kannattaa ympäristöalan rahoitusvälineen (LIFE) jatkamista. 3.2. Alueiden komitea on tyytyväinen siihen, että LIFE III:n kestoa on pidennetty vuodella LIFE II:een nähden eli viiteen vuoteen. Näin parannetaan keskipitkän aikavälin hankesuunnittelumahdollisuuksia sekä hakemusten tekijöiden ja viranomaisten suunnitteluvarmuutta. 3.3. Alueiden komitea panee tyytyväisenä merkille, että Lifen määrärahoja on nostettu. Komitean mielestä lisäys ei kuitenkaan ole riittävä (LIFE II:n määrärahat olivat 450 milj. ecua neljäksi vuodeksi, Lifen III:n määrärahat 613 milj. euroa viideksi vuodeksi). Näin niukka määrärahojen lisäys ei kerro ympäristönsuojelun merkityksen kasvusta yhteisön politiikassa eikä siitä, että LIFE-rahoitusväline on jo nyt unionin jäsenyyttä hakeneiden maiden käytettävissä, mikä kasvattanee tuenhakijoiden määrää huomattavasti. 3.4. Alueiden komitea toteaa tyytyväisenä, että Lifen määrärahojen jakoa koskevat säännökset ovat entistä selkeämpiä ja että tukiperusteet on lisätty LIFE-asetukseen. 3.5. Alueiden komitean mielestä on kuitenkin välttämätöntä, että asetustekstiin kirjataan myös kestävän kehityksen periaate. Kestävän kehityksen tukeminen olisi mainittava 1 artiklan tavoitteissa sen osoittamiseksi, että Lifellä on määrä edistää sekä tasapainoista ja kestävää kehitystä että yhteisön ympäristöpolitiikkaa ja kestävän kehityksen politiikkaa etenkin panostamalla kestävän kehityksen periaatteiden sisällyttämiseen muihin politiikan aloihin sekä lainsäädännön soveltamiseen ja ajanmukaistamiseen. 3.6. Alueiden komitea kannattaa sellaisille luonnonsuojeluhankkeille annettua tukea, joilla palautetaan uhanalaisten lajien luonnollinen elinympäristö ja populaatio. Komitea muistuttaa, että on myös tärkeää kieltää linnustus pesintäaikaan. 3.7. Alueiden komitean mielestä on myönteistä, että LIFE-Luonto -rahoitusvälineen alalla ehdotusten jättöä ja niistä päättämistä on aikaistettu neljännesvuodella. Näin LIFE-Luonto -hankkeet voidaan toteuttaa yhtä kasvukautta aikaisemmin. 3.8. Alueiden komitea on tyytyväinen siihen, että LIFE-Ympäristö -rahoitusväline kohdennetaan seuraavaan viiteen painopistealaan: - ympäristönäkökohtien huomioon ottaminen maankäytössä - kestävä teollisuustuotanto - jätehuolto - tuotteiden kestävä hallinta - uusien ympäristöalan toimien kehittäminen. Komitean mielestä on kuitenkin välttämätöntä, että kestävässä tuotannossa painopiste ulotetaan myös palveluihin eli ei-teolliseen toimintaan. Juuri käsiteollisuus- ja pk-yritykset tarjoavat merkittävän haasteen innovatiivisten ympäristönsuojeluratkaisujen kehittämiselle. Myös jätehuollossa on pyrittävä kestävään kehitykseen. 3.9. Alueiden komitea kehottaa kutsumaan jäsenvaltiot ja alueet riittävässä määrin mukaan rahoitustuen myöntämiseen. Se pitää erityisen valitettavana sitä, että painopistealoista ja valmistelevista ja liitännäistoimista ei päätetä tiiviisti yhdessä jäsenvaltioiden tai alueiden kanssa. Jäsenvaltioille tai alueille ja paikallisviranomaisille annetaan näin liian vähän toimintavaraa keskipitkän aikavälin hankesuunnittelussa ja -valmistelussa. 3.10. Alueiden komitea on sitä mieltä, että rahoitustuen saajien hyvin laajaa raportointivelvollisuutta olisi supistettava, jotta hallinnointi yksinkertaistettaisiin vain välttämättömimpään. 3.11. Alueiden komitean kehottaa päättämään LIFE III:a koskevat neuvottelut riittävän nopeasti, jotta LIFE III nivoutuisi saumatta 31. joulukuuta 1999 päättyvään LIFE II -rahoitusvälineeseen. Bryssel 16. syyskuuta 1999. Alueiden komitean puheenjohtaja Manfred DAMMEYER (1) EYVL C 15, 20.1.1999, s. 4. (2) EYVL C 100, 2.4.1996, s. 115.